**MEDICINSKA SESTRA/MEDICINSKI TEHNIČAR OPĆE NJEGE [5 godina]**

**Medicinske sestre i tehničari pomažu ljudima da ostanu zdravi, sprječavaju širenje bolesti te sudjeluju u liječenju i oporavku bolesnika. Skrbe o djeci, odraslima i starijim osobama.**

**Što ću naučiti?**

U ovom zanimanju naučit ćeš kako se brinuti za bolesnike i korisnike – to uključuje pružanje njege, pomoć kod terapija i pregleda, vođenje bilješki o pacijentima te davanje korisnih savjeta.

Poslovi i zadaće medicinske sestre ovise o radnom mjestu (glavna, odjelna ili timska medicinska sestra u bolnici, medicinska sestra u ambulanti, medicinska sestra u domu za skrb različitih kategorija korisnika i sl.) i području, odnosno o vrsti odjela na kojem radi (interna medicina, kirurgija, pedijatrija, psihijatrija itd.).

Poslovi medicinske sestre/tehničara uključuju organizaciju i provedbu rada s pacijentima i štićenicima, provođenje određenih dijagnostičkih i terapijskih postupaka, njegu pacijenata i štićenika, davanje uputa, vođenje dokumentacije i slično.

Odgovornost, osjetljivost za ljudsku patnju, dobre komunikacijske vještine, savjesnost –sastavnice su u svakodnevnom radu medicinskih sestara.

Medicinske sestre zapošljavaju se u domovima zdravlja, bolnicama, liječničkim ordinacijama, umirovljeničkim domovima, dječjim vrtićima i lječilištima, a mogu i nastaviti svoje obrazovanje.